Rozhodnutie Komisie
zo 16. februára 2004,
ktorým sa po druhý raz mení a dopĺňa rozhodnutie 2002/975/ES o zavedení očkovania na doplnenie opatrení na zníženie nízkopatogénnej vtáčej chrípky v Taliansku a o špecifických opatreniach na zníženie premiestňovania
[oznámené pod číslom dokumentu K(2004) 393]
(Text s významom pre EHP)
(2004/159/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 90/425/EHS z 26. júna 1990 o veterinárnych a zootechnických kontrolách platných pre obchodovanie s určitými druhmi živých zvierat a výrobkov v rámci spoločenstva s cieľom doplnenia vnútorného trhu [1], naposledy zmenenú a doplnenú smernicou 2002/33/ES Európskeho parlamentu a Rady [2], a najmä na jej článok 10 ods. 4,
so zreteľom na smernicu Rady 89/662/EHS z 11. decembra 1989 o veterinárnych kontrolách pri obchodovaní v rámci spoločenstva s cieľom doplnenia vnútorného trhu [3], naposledy zmenenú a doplnenú nariadením (ES) č. 806/2003 [4], a najmä na jej článok 9 ods. 4,
so zreteľom na smernicu Rady 92/40/EHS z 19. mája 1992, ktorou sa zavádzajú opatrenia spoločenstva na zníženie výskytu vtáčej chrípky [5], naposledy zmenenú a doplnenú nariadením (ES) č. 806/2003 z 19. mája 1992, a najmä na jej článok 16,
keďže:
(1) V októbri 2002 Taliansko oznámilo Komisii, že v oblastiach Veneto a Lombardia sa vyskytli infekcie nízkopatogénnej vtáčej chrípky podtypu H7N3 a že ochorenie sa rýchlo šíri.
(2) Talianske úrady následne prijali rázne opatrenia vrátane utratenia infikovaných kŕdľov, aby sa zamedzilo šíreniu infekcie. V rámci doplnkových opatrení talianske úrady navyše požiadali o schválenie očkovacieho programu proti vtáčej chrípke aspoň na 18 mesiacov, aby sa predišlo ďalšiemu šíreniu infekcie.
(3) Očkovací program bol schválený rozhodnutím Komisie 2002/975/ES [6], v ktorom sa stanovujú pravidlá týkajúce sa očkovania proti vtáčej chrípke v oblastiach uvedených v prílohe. Rozhodnutie obsahuje aj špecifické opatrenia na obmedzenie šírenia infekcie, ako je obmedzenie premiestňovania živej hydiny, násadových a konzumných vajec na trhu v rámci spoločenstva.
(4) Zo skúseností vyplýva, že je potrebné zmeniť a doplniť schválený očkovací program, aby bolo doň začlenené očkovanie chovnej hydiny, a pozmeniť očkovacie kampane uplatňované na rôzne druhy hydiny, predovšetkým na nosnice. Obmedzenia chovu určitých vyššie uvedených kategórií hydiny a stanovené vekové limity by sa mali prehodnotiť, aby sa do úvahy vzal priaznivý epidemiologický vývoj prevalencie infekcií vtáčej chrípky v uvedených populáciách.
(5) V súčasnosti existujúce obmedzenia trhu v rámci spoločenstva pre výrobky dodávané z hospodárstiev umiestnených v stanovenom okruhu okolo hospodárstva infikovaného nízkopatogénnou vtáčou chrípkou by sa mali prehodnotiť a zrušiť s výhradou vykonania určitých preventívnych opatrení.
(6) "Rozlišovací test" (test iIFA) schválený rozhodnutím Komisie 2001/847/ES [7] na použitie u moriakov a moriek bol medzitým ďalej vylepšený a jeho použitie u iných druhov hydiny, predovšetkým u kurčiat, by malo poskytnúť potrebné veterinárne záruky pre trh s čerstvým mäsom pochádzajúcim z očkovaných kurčiat v rámci spoločenstva.
(7) Výskyt infekcií vtáčej chrípky nízkopatogenickým vírusom sa počas posledných niekoľkých mesiacov výrazne znížil; bude však vhodné predĺžiť očkovací program o ďalších šesť mesiacov, aby sa populácia ochránila pred znovu zavedením infekcie.
(8) Rozhodnutie 2002/975/ES by sa preto malo primerane zmeniť a doplniť.
(9) Ďalej treba využiť príležitosť a zrušiť rozhodnutia Komisie 2000/149/ES [8], 2003/153/ES [9], 2003/359/ES [10] a 2003/428/ES [11], ktoré boli prijaté v súvislosti s prepuknutím vysokopatogénnej vtáčej chrípky, ku ktorému došlo v Taliansku v roku 2000 a v Holandsku a Belgicku v roku 2003, a ktoré už nie sú použiteľné.
(10) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Zmeny a doplnenia očkovacieho programu požadované Talianskom, ktoré boli schválené rozhodnutím 2002/975/ES a týkajú sa predovšetkým:
a) možnosti očkovania chovnej hydiny;
b) úpravy očkovacích kampaní pre jednotlivé kategórie hydiny, predovšetkým pre nosnice, podľa ich imunitného stavu;
c) úpravy programu monitorovania hydiny s pôvodom v oblastiach so zavedeným očkovaním;
d) použitia doplnkovej heterogénnej očkovacej látky obsahujúcej kmeň A/ck/Italy/1067/1999/H7N1;
e) predĺženia dĺžky života určitých kategórií hydiny a
f) predĺženia očkovacieho programu o šesť mesiacov (spolu 24 mesiacov),
sa týmto schvaľujú.
Článok 2
Rozhodnutie 2002/975/ES sa týmto mení a dopĺňa takto:
1. Ruší sa článok 3 ods. 3.
2. a) V článku 5 ods. 1 písm. c) sa údaj "tri kilometre" nahrádza údajom "jeden kilometer".
b) V článku 5 ods. 2 a ods. 3 sa po slovách "moriaky a morky" a "moriak a morka" vložia slová "kurčatá" a "kurča" a namiesto údaja "mäso moriakov a moriek" má byť "mäso moriakov a moriek a kurčiat".
3. a) V prílohe II prvom odseku sa po slovách "moriaky a morky" vloží údaj "a kurčatá".
b) V prílohe II sa bod 2 nahradí týmto textom:
"2. Použitie testu na účely odoslania čerstvého mäsa moriakov a moriek a kurčiat z oblasti očkovania v Taliansku do iných členských štátov
Mäso pochádzajúce z moriakov a moriek a kurčiat očkovaných proti vtáčej chrípke sa môže odoslať do iného členského štátu za podmienky, že všetky vtáky sa držia v jednej budove, krvné vzorky odobral úradný veterinár v období siedmich dní pred porážkou prinajmenšom 10-tim očkovaným moriakom, morkám alebo kurčatám určeným na porážku. Ak sa však hydina chová vo viac ako v jednom kŕdli alebo budove, odoberú sa vzorky najmenej 20 očkovaným vtákom náhodne vybraným zo všetkých kŕdľov alebo budov na hospodárstve."
Článok 3
Rušia sa rozhodnutia 2000/149/ES, 2003/153/ES, 2003/359/ES a 2003/428/ES.
Článok 4
Toto rozhodnutie je adresované členským štátom.
V Bruseli 16. februára 2004